Renault 4 Savane 4×4 testet i Danmark

Renault har længe flirtet med idéen om at give den genfødte Renault 4 en terrængående udgave. Og som vi tidligere har skrevet, bliver det ikke bare endnu et designstudie. Nu nærmer 4×4-versionen sig nemlig produktion, og Renault har allerede bygget en fuldt fungerende prototype af 4 Savane, som den hedder. Den er nu sendt ud på sin første rigtige prøvetur.

Overraskende nok foregik den første internationale tur på dansk grund. Britiske Autocar fik lov til at teste bilen på Tversted Strand i Nordjylland, og ifølge deres reportage føles prototypen allerede, som om den kunne trille direkte fra samlebåndet og ind i Renaults showrooms.

Selvom Renault stadig holder mange detaljer tæt til kroppen, afslører testen flere spændende nyheder. Ud over motoren på forakslen har Savane-udgaven fået en ekstra baghjulsmotor, som er mindre end de velkendte 118- og 148-hestekræfters enheder. Sporvidden er gjort 20 millimeter bredere, frihøjden hævet med 15 millimeter, og bilen står nu på markant bredere 215-millimeter dæk.

Et diskret offroad-bodykit får den til at skille sig ud fra den almindelige Renault 4, mens kabinen blandt andet byder på nye brune materialer. Også softwaredelen er opgraderet: En ny terræn-indstilling kan vælges direkte på drejeknappen, og infotainmentskærmen viser, hvordan momentet fordeles mellem for- og bagaksel.

Hvordan kører den så? Ifølge Autocars Mark Tisshaw var sandet på Tversted Strand ikke voldsomt udfordrende, men jo længere han bevægede sig ud mod de dybe spor fra tidligere testkørere – Renaults egne ingeniører inklusive – desto mere kunne Savane-prototypen presses. Han beskriver oplevelsen som en bil, hvor det stadig primært er forhjulene, der gør arbejdet, mens baghjulene står klar til at hjælpe, når grebet begynder at slippe. Hverken i rillerne eller i de mere løse områder kom bilen tæt på at sætte sig fast, og prototypen føltes hele tiden stabil, tryg og overraskende let at håndtere. Den øgede frihøjde mærkedes tydeligt, når bilen nærmede sig ujævnhederne.

Det store spørgsmål er selvfølgelig, om Renault tør sætte den i produktion. Fabrikken siger selv, at de undersøger markedet for små elektriske firehjulstrækkere og især ser potentiale i Nordeuropa og i sneprægede områder som Østrig, Schweiz og Norditalien. Med andre ord er Danmark et marked, der er højt på radaren. Tekniske begrænsninger gør desuden, at den firehjulstrukne opsætning næppe finder vej til Renault 5, da det vil koste for meget bagagerum. Derfor peger alt i retning af, at det netop er Renault 4, som skal løfte arven som den terrængående mini-EV.

For danske elbilkøbere kan Renault 4 Savane 4×4 ende med at blive en sjælden kombination: en kompakt, charmerende og praktisk elbil, der samtidig har grebet til både vinterkørsel, sommerhusveje og mudrede skovstier. Og hvis den første tur på dansk jord er et tegn på noget, så er det, at Renault er tættere på at trykke “go” end nogensinde før.

Vi holder naturligvis øje. Den her bliver rigtig spændende.

Renault 4 Savane 4×4 testet i Danmark